मर्द बेफिक्र घूमते हैं, लेकिन औरतें घर में भी डरती हैं, किसी कोने से कोई झांक तो नहीं रहा
Controversial Story of UK Prince William's Wife's Topless Photos; FollowDainik Bhaskar (दैनिक भास्कर) Baat Barabari Ki Story On
2012 की घटना है। प्रिंस विलियम की पत्‍नी और डचेज ऑफ कैंब्रिज कैथरीन फ्रांस में एक हॉलिडे होम में छुट्टियां बिता रही थीं। एक दिन दोपहर जब वह बगीचे में टॉपलेस बैठी धूप सेंक रही थीं, तभी एक फ्रेंच सेलिब्रिटी मैगजीन के फोटोग्राफर ने दूर हाईवे से जूम कैमरे से उनकी टॉपलेस फोटो खींच ली। इतना ही नहीं, मैगजीन ने वह फोटो अपने कवर पर छाप भी दी।
उसके बाद जो मुकदमा हुआ, उसकी कहानी तो अलग है, लेकिन सबसे मजेदार है वो तर्क जो फोटो खींचने वाले फोटोग्राफर और उसे छापने वाले एडिटर ने दिया। सेलिब्रिटीज की जिंदगी पब्लिक होती है। वो सेलिब्रिटी बने हैं, लोगों के कारण तो लोगों को उनके बारे में सब कुछ जानने का हक है।
यही तर्क होता है पैपराजी का, जब वह किसी महिला की सहमति के बिना छिपकर उसके निजी दायरे में घुस जाता है और उसकी निजी तस्‍वीरें खींचकर वायरल कर देता है।
यहां अलग से गौर करने वाली बात ये है कि पैपराजी के निशाने पर 99 फीसदी बार औरतें ही होती हैं, जिनका पीछा करता रहता है इनका कैमरा।
चाहे वो प्रिंसेज डायना की चोरी से छिपकर बिकिनी में खींची गई तस्‍वीरें हों, किसी एक्‍ट्रेस या सेलिब्रिटी महिला के बेडरूम में चोरी से लगाया गया कैमरा हो या उस स्‍पेनिश अदाकारा की तरह एक एकांत बीच पर अपने प्रेमी के साथ अंतरंग पलों में बनाया गया वीडियो।
पैपराजी के निशाने पर हर वक्‍त कोई औरत ही है। बल्कि सच तो ये है कि मर्दों की गंदी भूखी निगाहों के निशाने में हर वक्‍त कोई औरत ही है। चाहे वो एक मामूली सी लड़की हो या फिर आलिया भट्ट।
आलिया भट्ट उस दिन अपने घर के लिविंग रूम में वैसी ही थीं, जैसे हम सब अपने घरों में होते हैं। घर, जो हमारा सबसे सुरक्षित कोना है। हमें पता है इस खिड़की, दरवाजे और दीवारों के भीतर कोई हमारी प्राइवेसी में ताक-झांक नहीं कर सकता। हम वहां जो चाहें कर सकते हैं, जैसे चाहें रह सकते हैं।
किसी पुरुष के लिए ये बात सच भी हो सकती है, लेकिन अगर आप एक स्‍त्री हैं तो आप कहीं भी सुरक्षित नहीं। अपने घर के लिविंग रूम में भी नहीं। क्‍या पता कौन कहां किस खिड़की, दीवार, बालकनी के कमरे में छिपा हुआ आपको ताक रहा है।
आपकी निजता में ताका-झांकी करने के लिए आपका सेलिब्रिटी होना जरूरी नहीं, सिर्फ एक स्‍त्री होना जरूरी है। एक स्‍त्री अपने घर के भीतर पर्दों को लेकर उतनी ही चौकन्‍नी होती है, जितनी सड़क पर अपने कपड़ों को लेकर।
कभी किसी स्‍त्री को सड़क पर यूं ही बेफिक्री में, मस्‍ती में चलते हुए देखा है। जिस बेफिक्री में लड़के चलते हैं या स्‍कूल की छोटी बच्चियां। तकरीबन कूदती और नाचती हुई सी। लड़कियां हमेशा चौकन्‍नी होकर चलती हैं।
वो लगातार अपने आसपास के माहौल का, अगल-बगल चल रहे लोगों का, पास से गुजरती बाइक, मोटर और साइकिल का हिसाब लगाती चलती हैं। वो कभी भी बिल्कुल निश्चिंत और बेफिक्र होकर नहीं चलतीं।
उन्‍हें हमेशा डर लगा रहता है कि कभी भी कुछ भी हो सकता है। कोई बगल से गुजरते हुए सीने पर हाथ मारकर जा सकता है, कोई दुपट्टा खींच सकता है, कोई कोहनी लड़ा सकता है तो कोई बस एक बेशर्म, अश्‍लील टिप्‍पणी करके गुजर सकता है।
सार्वजनिक जगहों पर तो मुतमईन नहीं ही होतीं, अपने घरों के भीतर भी वो कभी एकदम बेपरवाह नहीं होती। पर्दे हमेशा चाक-चौबंद होते हैं, खासतौर पर तब जब सामने वाले घर की बालकनी से उसके घर का कमरा नजर आता हो।
अगर आप इस समाज में एक लड़के ही तरह बड़े हुए हैं तो आपको अंदाजा भी नहीं होगा कि घूरना, ताड़ना, छिपकर देखना, पीछा करना, स्‍टॉक करना क्‍या बला है।
मतलब कि आपको पता होगा कि ये क्‍या बला है क्‍योंकि मुमकिन है कि जीवन के किसी न किसी दौर में आपने ऐसा किया हो, लेकिन आपको ये पता नहीं होगा कि जब किसी को घूरा, ताड़ा, छेड़ा और स्‍टॉ‍क किया जाता है तो उसे कैसा महसूस होता है। कितना डर लगता है, कितनी गहरी पीड़ा और असुरक्षा का एहसास होता है।
आपको ये भी पता नहीं होगा कि हर वक्‍त एक डर और असुरक्षा के साथ जीना कैसा होता है। अगर आप कभी एक पल को भी सड़क पर, ट्रेन में, बस में, पब्लिक स्‍पेस में बिल्कुल निश्चिंत होकर न रह सकें तो आप पर क्‍या गुजरेगी।
जब कोई आपकी मर्जी के खिलाफ आपकी देह की गरिमा का हनन करेगा, भले ही उसने हाथ से न छुआ हो और सिर्फ आंखों से ताड़ा हो आप पर क्‍या गुजरेगी।
लड़कों को इस डर, इस असुरक्षा का अंदाजा ही नहीं है। हो सकता है कि कभी कोई गुंडा, पॉकेटमार उनके पीछे पड़ जाए या उनकी जेब कट जाए या कोई अंधेरी सड़क पर अकेला पाकर लूटकर चला जाए, लेकिन ये घटनाएं आम नहीं हैं।
ऐसा नहीं कि हर वक्‍त सड़क पर हर लड़का इसी डर के साथ चल रहा हो कि कोई उसकी पॉकेट मार लेगा। ऐसी घटनाएं कभी-कभार ही होती हैं, जो रोजमर्रा की जिंदगी का हिस्‍सा नहीं, लेकिन एक लड़की के लिए मर्द की घूरती और छेड़ती निगाहें रोज की कहानी है।
और अगर आपको ये कहानी झूठी लगती है तो यकीन मानिए, आपने अपनी जिंदगी की लड़कियों से कभी खुलकर बात ही नहीं की।
आपको लगता है कि ये कोई मनगढ़ंत कहानी है तो एक दिन अपनी बहन, अपनी गर्लफ्रेंड, अपनी पत्‍नी और अपनी मां से पूछिए कि सड़कों पर उन्‍हें किस-किस तरह के अनुभवों से गुजरना पड़ा है।
अकेली रहने वाली उन लड़कियों से पूछिए, जो सोने से पहले चार बार चेक करती हैं कि दरवाजा ठीक से बंद है या नहीं। खिड़की पर पर्दा लगा है या नहीं। जो घर के भीतर भी बेफिक्र कपड़ों की फिक्र में हलकान हुई रहती हैं। जो अकेले घर में भी तौलिया लपेटकर बाथरूम से निकलने से पहले ये चेक करती हैं कि कहीं खिड़की खुली तो नहीं हैं।
जो घर के उस कोने को काले कपड़े से ढंक देती हैं, जहां से किसी की निगाह घर के भीतर आ सकती है। वो घर के भीतर होते हुए भी घर में नहीं होतीं। वो पूरी तरह सुरक्षित नहीं होतीं। हर वक्‍त एक डर में जीती हैं।
और यकीन मानिए, ये सारी बातें उतनी ही सच्‍ची हैं, जितनी सच्‍ची ये बात कि इस वक्‍त आप ये पढ़ रहे हैं।
ये कहानियां कहीं बहुत दूर से नहीं आईं। ये आपके अपने घर की कहानियां हैं। बस आपकी जिंदगी की लड़कियों ने आपको सुनाई नहीं क्‍योंकि आपने उनसे कभी पूछा ही नहीं।
अब बात बराबरी सीरीज की ये 3 स्टोरीज भी पढ़िए...
1. डियर मर्द... एक दिन अकेले सड़कों पर चलकर तो देखिए, पता चल जाएगा औरतों के लिए दुनिया कैसी है
फर्ज करिए कि आप पुरुष हैं और किसी नौकरी का इंटरव्‍यू देने गए हैं। क्‍या जॉब से जुड़ी जरूरी क्‍वालिफिकेशंस के साथ आपको ये बताया जाता है कि इस नौकरी के लिए किस तरह के कपड़े पहनने होंगे, कैसे जूते पहनने होंगे, किस तरह अपने बाल सजाने होंगे और चेहरे पर क्‍या-क्‍या मेकअप लगाना होगा। क्‍या-क्‍या करना होगा के साथ-साथ एक लंबी लिस्‍ट उन कामों की, जो आप नहीं कर सकते। (पढ़िए पूरी खबर)
2. आलिया को कैरेक्टर सर्टिफिकेट बांटने वाले रणबीर से क्यों नहीं पूछते कि 7 महीने में तुम पापा कैसे बन गए?
आलिया भट्ट और रणबीर कपूर के घर में एक नन्‍ही मेहमान आई है। मौका खुशी का है, तो खुशी की बातें होनी चाहिए, लेकिन क्‍या आपको पता है कि उस नन्‍ही परी के जन्‍म के कुछ ही घंटों बाद गूगल और ट्विटर समेत पूरे सोशल मीडिया पर क्‍या ट्रेंड कर रहा था। (पढ़िए पूरी कहानी)
3. डियर मेन! आप भी तो दीजिए वर्जिनिटी का सबूत:लड़कियों से पवित्रता का सर्टिफिकेट मांगने वाले लड़के भी तो बताएं वे कितने अनछुए हैं
ये किसी आदिम युग की बात नहीं है। 10 दिन पहले आपके घर से बस कुछ सौ किलोमीटर दूर इसी देश के एक गांव में हुई घटना है। बिहार के मोतिहारी जिले में एक लड़का बारात लेकर शादी करने गया। पूरे धूमधाम के साथ शादी हुई। माता-पिता ने अपनी हैसियत भर सब खर्च कर दिया कि बेटी ससुराल में सुख पाएगी। (पूरी स्टोरी पढ़िए)